בני סבטי

בני סבטי (נולד ב-7 בפברואר 1972) הוא חוקר ישראלי, פרשן, ודובר משרד ראש הממשלה לענייני איראן.

ביוגרפיה
סבטי נולד באיראן בשם בנימין ארמין סבטי. אביו מיהדות המדאן ואימו מיהדות כורדיסטן שבעיר סננדג' שבכורדיסטן האיראנית. כילד חווה את הימים שלפני המהפכה האיראנית. לאחר המהפכה, שאירעה ב-1979, היה עד לפגיעה בזכויות נשים באיראן, ובכלל זה דיכוי אלים מצד אנשי ועדות המהפכה האסלאמית  (שבשנת 2005 הוחלפו על ידי סיירת ההדרכה) כלפי נשים וגברים שלבושם לא היה צנוע דיו על פי אמות המידה של המשטר. האלימות, לדבריו, הופנתה ביתר שאת כלפי אזרחים שזוהו כיהודים.

בגיל 12 נתפס ברחוב על ידי אנשי ועדות המהפכה האסלאמית בגלל שיערו הארוך, שנגזז על ידיהם באופן משפיל. שנה לאחר מכן יצא אביו, שלא הסתיר את יהדותו, ממקום עבודתו, ונדרס בכוונה תחילה על ידי ג'יפ של אנשי המשטר, בגלל היותו מזוהה כמשת"פ של ישראל. האב נותר בחיים, בניגוד לרבים אחרים, שמצאו את מותם באופן הזה. בעקבות האירוע החליטה משפחת סבטי להימלט מאיראן.

בשנת 1986 מכרה משפחתו את מעט הרכוש שהיה להם, ובתחילת שנת 1987 ברחו מאיראן. בסיוע מבריחים כורדים חצתה המשפחה בלילה חורפי את הגבול לפקיסטן, ולאחר מספר ימים הגיעה לישראל באמצעות דרכונים מזויפים.

בישראל
סבטי הגיע לישראל עם משפחתו בפברואר 1987 ישירות למרכז קליטה במבשרת ציון. לאחר כמה חודשים באולפן החל ללמוד בתיכון בויאר בירושלים. עם סיום התיכון התגייס לשירות בצה"ל, הוצב ביחידה 8200 ושירת שם כשלושים שנה. שימש ראש חטיבת האוסינט בשפה הפרסית ביחידה. לאחר מכן עבר לתפקיד ראש מדור התחום המדיני של איראן בקריה. תפקידו הצבאי האחרון היה הקמת גלי צה"ל בשפה הפרסית.

בשנת 2021 החל לעבוד כחוקר במדור איראן במכון למחקרי ביטחון לאומי (INSS) ומנהל הפודקאסט "קולות מאיראן", היוצא מטעם המכון. בנוסף, הוא משמש כפרשן לענייני איראן בערוץ 12, ועד לאחרונה שימש כחוקר במכון ירושלים לאסטרטגיה ולביטחון (JISS). היה ממובילי הקמת פלטפורמות דובר צה"ל בפרסית, שנועדו לפנות באופן ישיר לעם האיראני, דרך פתיחת חשבונות ברשתות המובילות באיראן טוויטר, טלגרם ואינסטגרם תחת השם צבא ההגנה לישראל.

יזם סדרת סרטונים שראש הממשלה בנימין נתניהו צילם והפיץ בניסיון להשפיע על דעת הקהל באיראן וכתב את תוכן הנאומים שנשא נתניהו במסגרתה.

סבטי מוזמן כמומחה לענייני איראן לתוכניות אקטואליה שונות. בין היתר הופיע בתוכנית בשבע עם איילה חסון בכאן 11, בערוץ 14, בערוץ Tov ובערוץ I24 NEWS בתוכנית הערביסטים. במסגרת מבצע עם כלביא שימש כפרשן מומחה לענייני איראן. סבטי קרא לאיראנים לצאת נגד ההנהגה באיראן, לפעול להפלת המשטר, ולהגיע להסכם שלום עם ישראל.

בדצמבר 2025 פורסם כי בין 2023 לבין 2025 קיבל סבטי ממשרד ראש הממשלה תשלום של עשרות אלפי שקלים, במקביל להופעותיו בטלוויזיה, עבור הפצת מסרים של ממשלת ישראל בתקשורת הזרה, בסוגיות הנוגעות למלחמה. לצופים לא נמסר שבזמן שהופיע כמומחה בלתי תלוי קיבל בפועל תשלום מראש הממשלה. בנוסף פעל בתקופה זו גם במסגרת עמותה שביצעה פעולות הסברה מטעם הממשלה. מריאיון שהתקיים בראשית ינואר 2026 עלה שסבטי עבד בתקופה שקדמה לשנת 2023 בגוף ביטחוני שהוא חלק ממשרד ראש הממשלה.

סבטי נשוי לדוריס ואב לשלושה. מתגורר ברחובות.

קישורים חיצוניים
 האתר הרשמי של בני סבטי
אודות סבטי באתר INSS
 לצפייה בפודקאסטים מהמכון למחקרי ביטחון לאומי מבחר מהאתר הרשמי של סבטי





הערות שוליים

קטגוריה:אנשי טלוויזיה ישראלים
קטגוריה:פרשנים ישראלים
קטגוריה:יהודים איראנים ופרסים
קטגוריה:ישראלים ילידי איראן
קטגוריה:עולים בשנות ה-1980
קטגוריה:בוגרי תיכון בויאר
קטגוריה:בוגרי אוניברסיטת בר-אילן
קטגוריה:הערביסטים (תוכנית טלוויזיה)
קטגוריה:ישראלים שנולדו ב-1972